Zagreb, 12. ožujka 2021.g.

**Z A P I S N I K**

sa **118. sjednice** Povjerenstva za odlučivanje o sukobu interesa održane dana 12. ožujka 2021. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Aleksandra Jozić-Ileković, Tončica Božić, Davorin Ivanjek i Tatijana Vučetić.

**Iz Ureda Povjerenstva:** Majda Uzelac,Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 117. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red s time da se, s obzirom na epidemiološku situaciju i prisutnost novinara, preslože pojedine točke dnevnog reda. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **P-29/20, dužnosnica ANKA MRAK-TARITAŠ, zastupnica u Hrvatskom saboru,** iznosi predmet i navodi da je Povjerenstvo pokrenulo postupak protiv dužnosnice zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene javne dužnosti i primanja naknade za članstvo u vijeću gradskih četvrti u neto iznosu od 5.381,52 kn (bruto iznos 8.341,91 kn) u razdoblju kolovoz-studeni 2017., što predstavlja primanje naknade za obnašanje druge javne dužnosti.

Dužnosnica se na navedenu Odluku o pokretanju postupka očitovala.

Izvjestiteljica u bitnom iznosi očitovanje dužnosnice i ostale relevantne okolnosti utvrđene u postupku. Navodi da je dužnosnica sredstva vratila u državni proračun.

 Izvjestiteljica predlaže da se donese odluka kojom se utvrđuje da je istovremenim primanjem plaće za obnašanje dužnosti zastupnice u Hrvatskom saboru i naknade za članstvo u Vijeću gradske četvrti Donji grad, u iznosu od 5.381,52 kn neto, dužnosnica počinila povredu članka 12. ZSSI-a te da joj se za utvrđenu povredu izrekne sankcija opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-186/20, dužnosnik ANTE PRANIĆ, gradonačelnik Grada Vrgorca i dužnosnik MARKO JELIĆ, gradonačelnik Grada Knina,** iznosi predmet i navodi da je protiv dužnosnika podnesena prijava u kojoj se u bitnome navodi da su dužnosnici na izborima za zastupnike u Hrvatski sabor 2020.g. zloupotrijebili položaj i ovlasti na način da je Ante Pranić kao čelnik Nezavisne liste mladih iz Vrgorca polagao pravo na određeni broj članova izbornog povjerenstva i biračkih odbora u Kninu i okolici. S obzirom da navedena stranka nema podružnicu u Kninu, obratio se svom prijatelju, dužnosniku Marku Jeliću da mu pronađe osobe koje bi mogao imenovati u prošireni sastav izbornih povjerenstava i u biračke odbore. U prijavi se dalje navodi da je dužnosnik Marko Jelić našao politički obojane osobe i na navedena mjesta postavio svoje prijatelje, rodbinu i političke partnere iako na to nije imao pravo budući da njegova politička stranka ne ostvaruje pravo na određen broj članova izbornih povjerenstava i biračkih odbora.U nastavku prijave navode se imena osobe koje su navedeni dužnosnici postavili u proširene sastave izbornih povjerenstava i biračke odbore, pa se tako navodi da je sestra dužnosnika Marka Jelića imenovana u prošireni sastav Izbornog povjerenstva Grada Knina, najbolji prijatelj dužnosnika Marka Jelića imenovan je u prošireni sastav Izbornog povjerenstva Općine Biskupija, sestra Dragana Miličevića, člana Gradskog vijeća s Nezavisne liste Marka Jelića, imenovana je u prošireni sastav Izbornog povjerenstva Općine Civljane, bračni drug sestre dužnosnika Marka Jelića imenovan je u prošireni sastav Izbornog povjerenstva Općine Kijevo, supruga Marijana Blaževića, člana Gradskog vijeća s Nezavisne liste Marka Jelića imenovana je u Birački odbor br. 1. u Kninu, sestra dužnosnika Marka Jelića imenovana je u Birački odbor br. 5 u Kninu, kćer zamjenika gradonačelnika Grada Knina imenovana je u Birački odbor br. 6. u Kninu, kćeri dužnosnika Marka Jelića imenovane su u Birački odbor br. 7 i Birački odbor br. 9 u Kninu, zaručnik kćeri dužnosnika Marka Jelića imenovana je u Birački odbor br. 11 u Kninu, brat Dragana Miličevića, člana Gradskog vijeća s Nezavisne liste Marka Jelića, imenovan je u Birački odbor br. 19 u Kninu.

Izvjestiteljica iznosi sve relevantne podatke prikupljene u postupku.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **P-44/20, dužnosnik MLADEN KEŠER, općinski načelnik Općine Kalnik,** iznosi predmet i navodi da je protiv dužnosnika podnesena prijava u kojoj se u bitnome navodi da na stranicama Općine Kalnik u ugovorima za 2019. godinu pod točkom 6 piše da je načelnik sam sebi dao na korištenje društveni dom bez naknade: „Ugovor o korištenju prostora Doma hrvatskih branitelja na Kalniku“ s datumom sklapanja 10.1.2019., odnosno datumom korištenja: 19.1.2019., a subjekt s kojim je sklopljen je Kalnička poljoprivredna zadruga.

Izvjestiteljica iznosi sve relevantne podatke prikupljene u postupku.

Izvjestiteljica predlaže da se donese odluka o pokretanju postupka zbog moguće povrede članka 7. stavka 1. podstavka c) ZSSI-a, koja proizlazi iz donošenja odluke o nastanku poslovnih odnosa i sklapanja Ugovora o korištenju prostora Doma hrvatskih branitelja na Kalniku od 10. siječnja 2019. sa zadrugom Kalnička poljoprivredna zadruga, u kojoj dužnosnik ima više od 0,5% udjela u vlasništvu i u kojoj je sestra dužnosnika Mladena Kešera, ………………, upraviteljica zadruge te o pokretanju postupka radi utvrđivanja predstavlja li nastanak navedenih poslovnih odnosa moguću povredu članka 17. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-18/21** na zahtjev **dužnosnika ĐURE SESSE, predsjednika Državnog izbornog povjerenstva,** iznosi predmet i navodi da je dužnosnik podnio zahtjev za mišljenjem u kojem navodi da se ugovorom o ustupu potraživanja sklopljenim s trgovačkim društvom Medijator d.o.o. od 31. ožujka 2005., zajedno s drugim ovlaštenicima naknade za oduzetu imovinu za vrijeme komunističke vladavine, obvezao sudjelovati u upravnom postupku povratka imovine do njegova završetka i ustupiti tom trgovačkom društvu stečeno u istom postupku, a da se isto društvo obvezalo kao stjecatelj isplatiti iznos od 2.000.000,00 kn ovlaštenicima naknade. Dužnosnik napominje da je navedeno društvo postalo dijelom Agrokor koncerna. Također navodi da je rješenjem Ministarstva pravosuđa i uprave od 15. listopada 2020 odbijena žalba Centra za restrukturiranje i prodaju te potvrđeno rješenje prvostupanjskog upravnog tijela kojim se ovlaštenicima naknade priznaje pravo na naknadu u dionicama za imovinu oduzetog društva Prvo dalmatinsko trgovačko društvo s.o.j., Dubrovnik, i to u vidu prava na prijenos dionica iz portfelja Republike Hrvatske u iznosu od 29.916,55 EUR-a. Navodi da prijenos dionica radi obeštećenja bivših vlasnika još nije izvršen. Dužnosnik u svrhu urednog i potpunog popunjavanja obrasca izvješća o imovinskom stanju traži mišljenje Povjerenstva je li dužan pravo na prijenos dionica, koje nije realizirano, navesti u izvješću o imovinskom stanju trenutkom njegova utvrđenja, pogotovo u kontekstu ugovorene obveze prijenosa dobivenih dionica na pravnog slijednika trgovačkog društva Medijator d.o.o.

Izvjestitelj predlaže da se donese mišljenje da je dužnosnik obvezan prenesene dionice i isplaćene naknade u postupku povrata oduzete imovine navesti u izvješću o imovinskom stanju istekom godine kada su te promjene nastale, a ukoliko okolnost prestanka obnašanja navedene dužnosti nastupi nakon prijenosa dionica i isplate naknade, isto je potrebno navesti u izvješću povodom prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-22/21** na zahtjev **dužnosnice BRANKE BAKŠIĆ, zamjenice gradonačelnika Grada Gline,** iznosi predmet i navodi da je dužnosnica podnijela zahtjev za mišljenje u kojem se navodi kako se u suradnji nekolicine fizičkih i pravnih osoba planira osnivanje udruge sa sjedištem na području Grada Zagreba. Dužnosnica je od strane osnivača nominirana za mjesto predsjednice buduće udruge o čemu će konačna odluka biti donesena na Osnivačkoj skupštini. Osim toga, napominje da je već članica Upravnog odbora udruge Informativno- dokumentacijski centar Banije i Korduna sa sjedištem u Glini te s te osnove ne ostvaruje pravo na bilo kakvu naknadu. Slijedom navedenih okolnosti, traži mišljenje Povjerenstva.

Izvjestiteljica predlaže da se donese mišljenje da na temelju članka 14. stavka 5. ZSSI-a dužnosnica može istovremeno uz obnašanje navedene dužnosti, u okviru prava da bude članom upravnih i nadzornih tijela najviše dviju neprofitnih udruga i zaklada, biti predsjednica novoosnovane udruge sa sjedištem u Gradu Zagrebu, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije članica upravnih i nadzornih tijela u dvije druge neprofitne udruge ili zaklade.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Predsjednica Povjerenstva određuje pauzu radi glasovanja po prethodnim točkama dnevnog reda.

Prekida se sjednica u 11,00 sati.

Sjednica se nastavlja u 11,10 sati.

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-246/20, dužnosnica MARTINA DRVAR, viceguvernerka Hrvatske narodne banke,** iznosi predmet i navodi da je Povjerenstvo otvorilo predmet protiv dužnosnice budući da je uvidom u podatke Informacijskog sustava Porezne uprave utvrđeno da je dužnosnica pored plaće za obnašanje navedene dužnosti tijekom 2018.g. i 2019.g. primila i više neoporezivih primitaka pod šifrom 22 (prigodne nagrade-božićnica, regres za godišnji odmor i dr.).

Izvjestiteljica navodi je Zakonom o HNB-u izričito propisano kako guverner, zamjenik guvernera i viceguverneri Hrvatske narodne banke za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima HNB-a te da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni navedenim Zakonom ili Statutom HNB-a, primjenjuje Zakon o sprječavanju sukoba interesa u obnašanju javnih dužnosti, odnosno ZSSI. U tom smislu odredbe Zakona o HNB-u su, u ovom dijelu, *lex specialis* u odnosu na odredbe ZSSI-a te imaju prednost u primjeni.

Izvjestiteljica predlaže da se slijedom navedenoga donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-55/20, dužnosnik BORIS ABRAMOVIĆ, direktor trgovačkog društva Hrvatski operator tržišta energije d.o.o.,** iznosi predmet i navodi da je protiv dužnosnika podnesena prijava u kojoj se u bitnom navodi da je Boris Abramović zloupotrijebio položaj i ovlasti u svrhu namještanja natječaja za poslove čišćenja ureda HROTE-a. na način da je naložio poništavanje natječaja i raspisivanje novog za poslove čišćenja tokom svibnja i lipnja 2019. godine u svrhu stvaranja nepripadajuće koristi čišćenja privatne imovine obitelji Abramović. Iznos namještenog posla čišćenja privatne imovine obitelji Abramović neopravdano je porastao 500%. Čistačica se pred kolegicama hvali da mjesečno putem naplate usluge i marže na potrepštinama zaradi preko 17.000,00 kn, a da pritom radi samo tri sata dnevno od ponedjeljka do petka. Također se kolegicama žali da zauzvrat mora odrađivati čišćenje raznih nekretnina obitelji Abramović, navodi podnositelj. Realna vrijednost usluge čišćenja desetak ureda sa četrdeset zaposlenih u HROTE-u je oko 3.500,00 kn. Podnositelj navodi obrt VIP USLUGE, vl. Ivana Ćejvan.

Izvjestiteljica iznosi sve relevantne podatke prikupljene u postupku.

Izvjestiteljica predlaže da se doneseodluka o nepokretanju postupka s obzirom da iz prikupljenih podataka i dokumentacije nisu utvrđene okolnosti koje bi upućivale na moguću povredu odredbi ZSSI-a počinjenu od strane navedenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-254/20, dužnosnik MARIO MADUNIĆ, pomoćnik ministra mora, prometa i infrastrukture,** iznosi predmet i navodi da je protiv dužnosnika podnesena prijava u kojoj se u bitnom navodi kako se podnositelj žalio prijavljenom dužnosniku na visinsku izvedbu ulaza u dvorište u Gornjostupničkoj ulici, na što je dobio pisani odgovor koji dostavlja u privitku. Podnositelj ističe kako se u odgovoru navodi da je ulaz u dvorište isproban vozilom Hyundai I30, koji podnositelj ne vozi.

Izvjestiteljica iznosi sve relevantne podatke prikupljene u postupku.

Izvjestiteljica predlaže da se donese odluka o nepokretanju postupka s obzirom da navodi iz prijave ne upućuju da je postupanjem ili propustom dužnosnika u konkretnom slučaju došlo do moguće povrede odredbi ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-299/19, dužnosnik STANISLAV REBERNIK, općinski načelnik Općine Štrigova i dužnosnik DAMIR KOVAČIĆ, zamjenik općinskog načelnika Općine Štrigova,** iznosi predmet i navodi kako je protiv dužnosnika podnesena prijava u kojoj se navodi da općinski načelnik, zamjenik općinskog načelnika te predsjednik Općinskog vijeća primaju naknadu za rad od Općine te da su istodobno zaposleni u osnovnoj školi, čiji je osnivač županija te se traži tumačenje odredbe članka 89. Zakona o lokalnim izborima.

Izvjestitelj navodi da s obzirom da se od Povjerenstva traži tumačenje odredbi Zakona o lokalnim izborima, Povjerenstvo je podnositelju prijave ukazalo dopisom da su odredbom članka 89. Zakona o lokalnim izborima propisane nespojive dužnosti s istodobnim obnašanjem dužnosti općinskog načelnika i zamjenika općinskog načelnika te da je za tumačenje navedenog Zakona nadležno Ministarstvo pravosuđa i uprave, kao i da članovi općinskog vijeća (predstavničkog tijela jedinice lokalne samouprave) nisu dužnosnici u smislu članka 3. ZSSI-a. Istim je dopisom ukazano i na pravno relevantne odredbe članka 13. stavka 2. ZSSI-a te članka 14. stavka 2. ZSSI-a te je podnositelj pozvan da podnese dopunu prijave u kojoj će iznijeti činjenice i okolnosti koje upućuju na moguću povredu ZSSI-a, ukoliko raspolaže takvim saznanjima u odnosu na konkretne dužnosnike. Podnositelj je podnio dopunu prijave u kojoj je ponovio da općinski načelnik, zamjenik općinskog načelnika i predsjednik Općinskog vijeća Općine Štrigova, primaju naknadu za rad od Općine te da istodobno ostvaruju dohodak od škole te zatražio utvrđivanje upućuju li prethodno iznesene okolnosti na mogući sukob interesa.

Izvjestitelj iznosi sve relevantne podatke prikupljene u postupku.

Izvjestitelj predlaže da se donese odluka o nepokretanju postupka protiv dužnosnika Stanislava Rebernika, općinskog načelnika Općine Štrigova obzirom da obavljanje funkcije ravnatelja Osnovne škole Štrigova za vrijeme volonterskog obnašanja navedene dužnosti, nije suprotno članku 13. stavku 2. ZSSI-a, niti članku 14. stavku 1. ZSSI-a te da se donese odluka o nepokretanju postupka protiv dužnosnika Damira Kovačića, zamjenika općinskog načelnika Općine Štrigova, obzirom da obavljanje drugih poslova u Osnovnoj školi Štrigova te Osnovnoj školi Hodošan za vrijeme volonterskog obnašanja navedene dužnosti, nije suprotno članku 13. stavku 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-14/21** na zahtjev **dužnosnika MARIA MARTINČEVIĆA, zamjenika gradonačelnika Grada Križevaca,** iznosi predmet i navodi da je dužnosnik podnio zahtjev za mišljenjem u kojem navodi da je prije obnašanja dužnosti zamjenika gradonačelnika bio zaposlen na neodređeno vrijeme u Javnoj vatrogasnoj postrojbi Grada Križevaca na radnom mjestu za koje se traže uvjeti profesionalnog vatrogasca, te da nakon obnašanja dužnosti u aktualnom mandatu nema namjeru ponovnog kandidiranja na istu funkciju, pa bi stoga molio mišljenje Povjerenstva smije li nakon prestanka obnašanja dužnosti zamjenika gradonačelnika biti izabran na radno mjesto zapovjednika Javne vatrogasne postrojbe Grada Križevaca u roku ranijem od jedne godine nakon prestanka dužnosti, propisanim člankom 20. stavcima 1. i 2. ZSSI-a., a za koje radno mjesto udovoljava uvjetima propisanim Zakonom o vatrogastvu. Dužnosnik skreće pozornost na odredbe 32. i 33. Zakona, sukladno kojem zapovjednik javne vatrogasne postrojbe nema ovlasti za upravljanje postrojbom, već to čini Vatrogasno vijeće, dok zapovjednik samo operativno zapovijeda, odnosno obavlja izvršnu funkciju. S tim u svezi, dužnosnik navodi kako zapovjednik ne može bez posebne ovlasti vatrogasnog vijeća ili osnivača nastupati kao druga ugovorna strana, sklapati ugovore u svoje ime i za svoj račun, u svoje ima, a za račun drugih osoba, ili u ime i za račun drugih osoba. Dužnosnik je također istaknuo da je mišljenjem Povjerenstva Broj: 711-I-2227-M-246/17- 02-17, od 18. prosinca 2017. u sličnom slučaju, Povjerenstvo navelo: „Nije u suprotnosti s odredbama članka 13. stavka 2. ZSSI da dužnosnik Marin Bosilj, općinski načelnik Općine Sveti Ilija za vrijeme volonterskog obnašanja navedene dužnosti istodobno u radnom odnosu obavlja funkciju ravnatelja zdravstvene ustanove Zavod za javno zdravstvo, čiji je osnivač jedinica područne (regionalne) samouprave". Dužnosnik ističe kako u obrazloženju citiranog Mišljenja Povjerenstvo navodi da iz odredbi Zakona o zdravstvenoj zaštiti ne proizlazi da se obavljanje funkcije ravnatelja zdravstvene ustanove ne smatra poslovima upravljanja ustanovom, već isto predstavlja obavljanje izvršne funkcije, a što je identičan slučaj upravljanja javnom vatrogasnom postrojbom gdje u članku 32. stoji kako Upravno vijeće upravlja javnom vatrogasnom postrojbom. Povjerenstvo, nadalje, ističe kako obavljanje funkcije ravnatelja zdravstvene ustanove nije u suprotnosti s člankom 13. stavkom 2. ZSSI-a. Dužnosnik stoga moli Povjerenstvo da mu odgovori treba li dodatno zatražiti izdavanje suglasnosti iz članka 20. stavka 4. ZSSI-a po prestanku obnašanja dužnosti.

Izvjestiteljica predlaže da se donese odluka da se na temelju članka 20. stavka 4. ZSSI-a, daje suglasnost dužnosniku da u razdoblju od 12 mjeseci nakon prestanka obnašanja dužnosti zamjenika gradonačelnika Grada Križevci, bude imenovan na radno mjesto zapovjednika Javne vatrogasne postrojbe Grada Križevci, s obzirom da iz utvrđenih okolnosti konkretnog slučaja, vezanih za poslovne odnose između Grada Križevci i Javne vatrogasne postrojbe Grada Križevci, koji su nastali za vrijeme mandata dužnosnika ne proizlazi postojanje sukoba interesa navedenog dužnosnika.

Otvara se rasprava.

Član Povjerenstva Davorin Ivanjek ističe da je u navedenom slučaju bilo poslovnih odnosa, međutim, da dužnosnik u njima nije sudjelovao.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-17/21** na zahtjev **dužnosnice NADIE ŠTIFANIĆ-DOBRILOVIĆ, zamjenice gradonačelnika Grada Poreča,** iznosi predmet i navodi da je dužnosnica podnijela zahtjev u kojem traži mišljenje Povjerenstva može li kao zamjenica gradonačelnika Grada Poreča biti imenovana članicom Školskog odbora Talijanske srednje škole „Leonardo da Vinci“ iz Buja čiji je osnivač Istarska županija.

Izvjestiteljica predlaže da se donese mišljenje da na temelju članka 14. stavka 2. ZSSI-a, dužnosnica može istovremeno uz obnašanje dužnosti zamjenice gradonačelnika Grada Poreča - Parenzo obavljati i funkciju člana Školskog odbora u Talijanskoj srednjoj školi - Scuola media superiore italiana "Leonardo da Vinci" Buje - Buie, jer je ista proglašena kao pravna osoba od posebnog interesa za Istarsku županiju, ali za obavljanje navedene funkcije nema pravo na naknadu, osim prava na naknadu putnih i drugih opravdanih troškova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-19/21** na zahtjev **dužnosnika ANTE BEZEKA, zamjenika općinskog načelnika Općine Lumbarda,** iznosi predmet i navodi da je dužnosnik podnio zahtjev za mišljenjem u kojem navodi da kao zamjenik općinskog načelnika Općine Lumbarda čije se dužnosničko mjesto temeljem zadnjih izmjena i dopuna Zakona o lokalnoj i područnoj (regionalnoj) samoupravi ukida postavlja pitanje može li se nakon obnašanja dužnosti zamjenika načelnika i nakon lokalnih izbora, a temeljem prijave za javni natječaj, zaposliti kao referent u Jedinstvenom upravnom odjelu Općine Lumbarda i to prije isteka roka od godine dana. Dužnosnik pritom napominje kako ima namjeru koristiti šest mjeseci ili kraće (do raspisivanja natječaja) naknadu plaće i staža osiguranja te se javiti na radno mjesto referenta u Jedinstvenom upravnom odjelu općine Lumbarda. Nadalje, dužnosnik postavlja pitanje može li na lokalnim izborima biti kandidat za člana predstavničkog tijela u Općinskom vijeću i može li u slučaju da bude izabran kao vijećnik raditi navedeno do zapošljavanja u Jedinstvenom upravnom odjelu ili tu dužnost može obnašati i nakon zaposlenja.

Izvjestiteljica predlaže da se donese mišljenje da odredbama ZSSI-a nije propisana zapreka da se dužnosnik unutar razdoblja od dvanaest mjeseci od dana prestanka obnašanja navedene dužnosti, prijavi na javni natječaj za radno mjesto referenta u Jedinstvenom upravnom odjelu Općine Lumbarda s obzirom da činjenica da bi se dužnosnik zaposlio u tijelu u kojem je ranije obnašao dužnost ne predstavlja sukob interesa, a radno mjesto referenta ne predstavlja članstvo u upravnom tijelu pravne osobe niti poslove upravljanja poslovnim subjektom, pa se stoga, na ovo radno mjesto ne primjenjuju ograničenja i zabrane propisane odredbama članka 20. ZSSI-a. Također da se ukaže dužnosniku da će, u odnosu na pitanje može li biti kandidat na lokalnim izborima za člana predstavničkog tijela Općine Lumbarda kao i u odnosu na pitanje može li ukoliko bude izabran za vijećnika navedenu dužnost obnašati i nakon zaposlenja u Jedinstvenom upravnom odjelu Općine Lumbarda, predmet proslijediti Ministarstvu pravosuđa i uprave kao nadležnom tijelu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **M-21/21** na zahtjev **dužnosnika ZVONIMIRA NOVOSELA, gradonačelnika Grada Jastrebarsko,** iznosi predmet i navodi da je dužnosnik podnio zahtjev u kojem od Povjerenstva traži mišljenje je li u obvezi prijaviti u izvješću o imovinskom stanju građevinu stambene namjene u izgradnji, koja nije u cijelosti dovršena niti je podobna za boravak. Dužnosnik nadalje obrazlaže da je u izvješću o imovinskom stanju podnesenom 27. prosinca 2019.g. navedena nekretnina, vrsta „građevinsko zemljište“, površine 909 čhv, koja se nalazi u k.o. Reka Plešivička, približne tržišne vrijednosti 150.000,00 kn. U napomeni izvješća navedeno je da je stambeni kredit u Erste Banci podignut za gradnju obiteljske kuće prema građevinskoj dozvoli od 22. svibnja 2019.g., s datumom pravomoćnosti: 11. lipnja 2019.g. Gradnja montažne obiteljske kuće započela je 08. srpnja 2019.g., temeljem Ugovora s izvođačem radova - tvrtkom DomusPlus d.o.o., 3. srpnja 2019.g. Gradnja se odvija na nekretnini površine 909 čhv upisanoj u imovinsku karticu, a investitori su dužnosnik osobno i njegova supruga. Vezano za navedeno, dužnosnik navodi da je na predmetnoj nekretnini u tijeku izgradnja građevine stambene namjene 3.a skupine - dvije stambene jedinice, investitora dužnosnika Zvonimira Novoselca i njegove supruge, za koju je podnesena prijava početka građenja nadležnom Upravnom odjelu za prostorno uređenje, gradnju i zaštitu okoliša Zagrebačke županije, dana 1. srpnja 2019.g. Na predmetnoj građevini koja je u naravi montažna kuća s dvije zasebne stambene jedinice u tijeku su građevinski radovi. Naime, u objektu nema stubišta koje bi povezivalo dvije etaže u stambenoj jedinicu u kojoj će stanovati dužnosnik sa svojom obitelji niti su montirane sanitarije i rasvjetna tijela. Također, nije puštena voda u sustav objekta te stoga nije izvršena funkcionalna proba instalacija vode i kanalizacije. Nastavno na navedeno, dužnosnik smatra nespornim da navedeni objekt nije u cijelosti dovršen niti je podoban za boravak te dodatno ističe da za predmetnu građevinu nije podnesen zahtjev za tehnički pregled niti je ishođena uporabna dozvola te da u istoj nitko ne stanuje. U privitku zahtjeva za davanjem mišljenja dužnosnik je dostavio fotografije unutrašnjosti navedene građevine kojima potvrđuje svoje navode.

Izvjestiteljica iznosi da je dužnosnik zemljište naveo u izvješću o imovinskom stanju, kao i napomenu da se kuća izgrađuje.

Izvjestiteljica predlaže da se donese mišljenje da je dužnosnik na temelju članka 8. stavka 2. ZSSI-a, obvezan u izvješće o imovinskom stanju unijeti kuću u izgradnji istekom godine u kojoj navedena kuća postane podobna za boravak, bez obzira što se u trenutku nastanka obveze podnošenja izvješća ne mogu ishoditi sve potrebne dozvole.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Član Povjerenstva Davorin Ivanjek kao izvjestitelj u predmetu **M-23/21** na zahtjev **dužnosnice MARIJANE JUNUŠIĆ, općinske načelnice Općine Ernestinovo,** iznosi predmet i navodi da je dužnosnica podnijela zahtjev za mišljenjem u kojem navodi da na području Općine Ernestinovo djeluje Likovna udruga Petar Smajić, u kojoj funkciju tajnika obavlja njezin suprug, te da se navedena udruga svake godine javlja na javni natječaj za financiranje programa i projekata udruga građana iz proračuna Općine Ernestinovo. Ističe da se zavisno o predloženim programima, navedenoj udruzi dodjeljuju sredstva za redovan rad kao i za održavanje manifestacije Kiparska kolonija. Nadalje se navodi da postupak dodjele sredstava obavljaju Povjerenstvo za administrativnu provjeru pristiglih programa te Povjerenstvo za ocjenu programa, koje ujedno predlaže udruge i iznos sredstva. Iznosi se da su članovi tog Povjerenstva službenica Općine Ernestinovo, građanin s područja Općine Ernestinovo i član Općinskog vijeća Općine Ernestinovo kao i da dužnosnica donosi odluku o dodjeli sredstava na prijedlog navedenog Povjerenstva, odnosno da nije uključena u sam postupak ocjene pristiglih programa udruga.Dužnosnica ističe da je radi zaštite javnog interesa obvezna razriješiti sumnju u sukob interesa te u slučaju dvojbe o mogućem sukobu interesa učiniti sve što je potrebno da odijeli svoj privatni od javnog interesa, a što čini podnošenjem zahtjeva kojim traži mišljenje Povjerenstva može li njezin suprug biti tajnik udruge kojoj se dodjeljuju financijska sredstva od strane Općine u kojoj obnaša dužnost.

Izvjestitelj predlaže da se donesemišljenje da sukladno odredbama ZSSI-a, nema zapreke da Općina Ernestinovo, u kojoj dužnost općinske načelnice obnaša dužnosnica Marijana Junušić, po javnom natječaju dodijeli sredstva udruzi „Likovna udruga Petar Smajić, u kojoj funkciju tajnika obavlja njezin suprug. U cilju učinkovitog očuvanja integriteta i vjerodostojnost, savjesnog, odgovornog i nepristranog obnašanja dužnosti te očuvanja povjerenja građana, upućuje se dužnosnica da po podnošenju zahtjeva udruge objavom na internetskoj stranici Općine upozna javnost da njezin suprug obavlja funkcije tajnika iste udruge kao i da o tome obavijesti predsjednika Općinskog vijeća i Općinsko vijeće Općine Ernestinovo, te da se u cijelosti izuzme od postupanja u javnom natječaju i za poduzimanje svih radnji ovlasti svog zamjenika. .

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tončica Božić kao izvjestiteljica u predmetu **M-25/21** na zahtjev **dužnosnika TIHOMIRA ĐURASA, općinskog načelnika Općine Brckovljani** iznosi predmet i navodi da je dužnosnik podnio zahtjev za mišljenjem u kojem navodi da je 12.01.2021. temeljem osiguranih sredstava u Proračunu Općine Brckovljani za 2021. donio Plan raspisivanja natječaja Općine Brckovljani za financiranje javnih potreba iz područja sporta, kulture i socijalne skrbi za 2021. godinu. Temeljem prethodnog Plana dužnosnik je donio Odluke o raspisivanju javnog poziva za financiranje javnih potreba u sportu, kulturi i socijalnoj skrbi i imenovanju povjerenstava za ocjenjivanje prijavljenih programa i/ili projekata javnih potreba Općine Brckovljani za 2021. godinu te je objavio Javne natječaje za predlaganje javnih potreba u sportu, kulturi i socijalnoj skrbi za 2021. godinu, koji su bili otvoreni od 18.01.2021. do 19.02.2021., navodi. Prethodno navedeni postupak se provodi temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te Pravilnika o financiranju javnih potreba Općine Brckovljani. Na javne natječaje su se mogle javiti udruge i neprofitne organizacije te pravne i fizičke osobe sa sjedištem/prebivalištem u Općini Brckovljani i osobe koje djeluju u interesu općine i imaju članove i korisnike s područja Općine Brckovljani, dodaje dužnosnik. Nakon isteka roka za dostavu prijava na javne natječaje, imenovano povjerenstvo za ocjenjivanje prijavljenih programa i/ili projekata je otvorilo prijave te na obrascu procijenilo kvalitetu prijavljenih programa/projekata prijavitelja i sastavilo prijedloge odluka o odabiru programa/projekata i visini financijske potpore. Dužnosnik navodi da je utvrdio da se na Javni natječaj za predlaganje javnih potreba u sportu Općine Brckovljani za 2021., prijavila udruga „Lovačko društvo Sokol Stančić", čiji je član Upravnog odbora od 2005. (isto je naveo u izvješću o imovinskom stanju), s projektom „Čišćenje okoliša od glomaznog otpada u šumama Općine Brckovljani", te je povjerenstvo utvrdilo da projekt zadovoljava i prijedlog je povjerenstva dodjela od 5.000,00 kuna financijske potpore za 2021. S obzirom na prethodno navedenu situaciju, dužnosnik moli mišljenje Povjerenstva o daljnjem postupanju, budući da udruga djeluje na području Općine Brckovljani od 1998. i njeni članovi su lovci koji sudjeluju u uzgoju, zaštiti, lovu i korištenju divljači koje uz gospodarsku funkciju obuhvaća i funkciju zaštite i očuvanja biološke i ekološke ravnoteže prirodnih staništa divljači, njegovanju lovačke etike i običaja te zaštita prirode i ljudskog okoliša, te se financiraju iz Proračuna Općine Brckovljani dugi niz godina, te dužnosnik navodi da smatra da ne bi bilo korektno da se ne dodijeli financijska potpora, budući da je povjerenstvo ocijenilo da njihova prijava i projekt zadovoljavaju uvjete iz javnog natječaja, a on kao dužnosnik nije sudjelovao u ocjenjivanju kvalitete programa niti utvrđivanja prijedloga visine financijske potpore.

Izvjestiteljica predlaže da se donese mišljenje da sukladno odredbama ZSSI-a, nema zapreke da Općina Brckovljani, u kojoj dužnost općinskog načelnika obnaša dužnosnik Tihomir Đuras, po Javnom natječaju za predlaganje javnih potreba u sportu Općine Brckovljani dodijeli sredstva udruzi „Lovačko društvo Sokol Stančić", u kojoj je dužnosnik član Upravnog odbora. U cilju učinkovitog očuvanja integriteta i vjerodostojnosti dužnosnika te očuvanja povjerenja građana u tijelo javne vlasti, upućuje se dužnosnik da povodom navedenih okolnosti donese odluku kojom će se izuzeti iz svake daljnje procedure i postupka vezano za eventualnu dodjelu sredstava udruzi čiji je član Upravnog odbora ta da za isto ovlasti svog zamjenika. Također upućuje se dužnosnik da o donošenju i razlozima donošenja odluke o izuzimanju upozna javnost objavom na internetskoj stranici Općine, kao i da o istom upozna predsjednika i članove Općinskog vijeća.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Član Povjerenstva Davorin Ivanjek kao izvjestitelj u predmetu **P-54/21** na zahtjev **Odvjetničkog društva ANDREIS & PARTNERI d.o.o** iznosi predmet i navodi da je Povjerenstvu podnijet zahtjev u kojem podnositelj traži očitovanje Povjerenstva primjenjuju li se na članove Uprave HBOR-a odredbe ZSSI-a, može li član Uprave HBOR-a, u skladu s odredbama ZSSI-a biti član Nadzornog odbora nekog drugog trgovačkog društva čije je sjedište u Republici Hrvatskoj te može li član uprave HBOR-a, u skladu s odredbama ZSSI-a, biti član nadzornog odbora trgovačkog društva u kojem je zaposlen član revizorskog odbora HBOR-a, ali ne na radnom mjesto u upravi istog, odnosno član nadzornog odbora trgovačkog društva čiji osnivač, pravna osoba, zapošljava člana revizorskog odbora HBOR-a.

Izvjestitelj predlaže da se donese očitovanje da predsjednik i članovi Uprave Hrvatske banke za obnovu i razvitak nisu dužnosnici u smislu odredbi ZSSI-a, pa se na njih povodom obavljanja tih funkcija ne primjenjuju zabrane i ograničenja koja obvezuju dužnosnike iz članka 3. ZSSI-a..

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-61/21** na zahtjev **Biserke Tarandek, predsjednice OOSDP-a Vratišinec** iznosi predmet i navodi da je Povjerenstvu podnijet zahtjev za očitovanjem u kojem podnositeljica navodi da je OOSDP Vratišinec donijelo odluku o kandidatu za načelnika Općine na lokalnim izborima u svibnju 2021.g. te da je kao kandidat izabran …………………………. koji je zaposlen u Javnoj vatrogasnoj postrojbi Čakovec kao profesionalni vatrogasac. Nadalje, podnositeljica navodi da je Općina Vratišinec jedan od osnivača Javne vatrogasne postrojbe Čakovec i to s udjelom od 2,5% te stoga u upravnom vijeću nema svog predstavnika. Slijedom navedenog, podnositeljica postavlja pitanje postoji li eventualni sukob interesa ako bi predloženi kandidat osvojio mjesto načelnika na nadolazećim lokalnim izborima u 2021.g.

Izvjestiteljica predlaže da se donese mišljenje da se upućuje podnositeljicu zahtjeva da će, u odnosu na pitanje bi li postojao sukob interesa ukoliko bi se zaposlenik Javne vatrogasne postrojbe kandidirao i bio izabran za općinskog načelnika općine koja je jedan od osnivača predmetne vatrogasne postrojbe, a temeljem članka 10. stavka 5. Zakona o ustrojstvu i djelokrugu tijela državne uprave predmet proslijediti Ministarstvu pravosuđa i uprave kao nadležnom tijelu.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost. Sjednica je završena u 13,20 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**